АҞӘА, рашәарамза 10 – Sputnik, Владимир Бегунов. Аԥсны Ахада Рауль Ҳаџьымба рашәарамза 3 рзы адҵа ҟаиҵеит мчыбжьык аҩныҵҟала апаспорт ҿыцқәа ауааԥсыра рыҭара хацыркхарц. Апаспортқәа рыԥсахра харџьцҵада имҩаԥгахоит ареспубликатә биуџьет азы. Абри атәы лҳәеит Афинансқәа рминистр Амра Қәаранӡиаԥҳа.
Рашәарамза 3 рзы Рауль Ҳаџьымба иҳәеит зпаспортқәа рыҿҳәара иахыԥахьоу ауааԥсыра рпаспортқәа хәыда-ԥсада иԥсаххоит ҳәа.
Мшаԥымзазы Аԥыза-министр ихаҭыԥуаҩ Шамиль Аӡынба иҳәеит аԥсуа паспортқәа рыҭара хацыркхоит лаҵарамзазы Аҟәеи Аҟәа араиони рпаспорттә столқәа рҟны ҳәа.
Рашәарамза 3 рзы иара аҳәамҭа ҟаиҵеит ирыҭо 23 паспорт роуп ҳәа. Урҭ массала ршара алнаршом аинструкциа аҟамзаара. Уи адагьы иҟоуп афинанстә проблемақәеи ауааԥсыра ртәылауаҩра ашьақәыргылара апроблемеи.